วันนี้ลองสั่งใส่กล่องกลับบ้านดูค่ะ แต่ครั้งนี้ไม่ใช่ครั้งแรกที่อุ๋มสั่งใส่กล่องกลับบ้านนะคะ คราวก่อนก็สั่ง แต่ทางร้านลืมไข่ดาวมาให้ วันนี้ต้องลองอีกทีว่าลืมมั้ย (อุ๋มไปแจ้งกับทางร้านว่าลืมไข่ดาว เค้าก็ขอโทษใหญ่เลย แล้วครั้งต่อมาก็ให้ไข่ดาวและไม่คิดตังค์ค่ะ เพราะคราวก่อนจ่ายไปแล้ว) 

ข้าวซี่โครงหมูอบเป็นเมนูที่อุ๋มชอบมากๆ ร้านนี้ทำได้นุ่มนวลมาก รสชาติดี น้ำที่ราดซึมเข้าสู่ตัวเนื้อหมูเลยค่ะ มีน้ำจิ้มมาให้ด้วย เหมือนน้ำจิ้มขาหมู ประมาณนั้น แต่อุ๋มก็ไม่ค่อยทานน้ำจิ้มเท่าไหร่ กระดูกอ่อนก็กรุบๆดี ชอบสุดๆ 

ลองสั่งอีกเมนูนึงค่ะ ข้าวคะน้าหมูกรอบ ตัวผักคะน้ายังกรอบอยู่เลย ก้านกรอบ ไม่แข็ง เผ็ดนิดๆ ไม่เลี้ยน หมูกรอบมันเยอะไปหน่อย อุ๋มหั่นมันออก ทานแต่เนื้อๆที่พอจะกรอบ 

ทั้งสองจานใส่ไข่ดาวทั้งคู่ วันนี้ไม่ลืมไข่ดาวแฮะ และทำได้ถูกต้องด้วย ไข่ดาวสุกและไข่ดาวไม่สุก แพคใส่กล่องได้ดูดี เรียบร้อย มีช้อนส้อมด้ามยาวมาให้ด้วย ทานสะดวก ถ้าจะสั่งใส่กล่อง ร้านนี้ถือว่าไม่น้อยหน้าใครเลยค่ะ